钦定古今图书集成/方舆汇编/边裔典/第055卷 > 北魏
## 钦定古今图书集成/方舆汇编/边裔典/第055卷 > 北魏

### 太武帝太平真君六年诏讨吐谷浑慕利延延奔入于阗杀其王

按《魏书太武帝本纪》，太平真君六年四月，讨吐谷浑
慕利延于阴平白兰。八月，慕利延西入于阗国。按
《西域传》，“于阗国在且末西北，葱岭之北二百馀里，东
去鄯善千五百里，南去女国二千里。”〈隋书有一西字〉去朱俱
波千里，北去龟兹千四百里，去代九千八百里。其地
方亘千里，连山相次。所都城方八九里，部内有大城
五，小城数十。于阗城东三十里有苜。〈一本作首〉拔河。中出
玉、石。土宜五谷并桑、麻。山多美玉，有好马、驼、骡。其刑
法，杀人者死，馀罪各随轻重惩罚之。自外风俗物产
与龟兹略同。俗重佛法，寺塔僧尼甚众。王尤信尚，每
设斋日，必亲自洒扫馈食焉。城南五十里有赞摩寺，
即昔罗汉比丘卢旃为其王造覆盆浮图之所，石上有辟支佛跣处，双迹犹存。于阗西五里有比摩寺，云
是老子化胡成佛之所。俗无礼义，多盗贼淫纵。自高
昌以西，诸国人等深目高鼻，唯此一国貌不甚胡，颇
类华夏。城东二十里有大水北流，号“树枝水”，即黄河
也，一名“计式水。”城西五十五里亦有大水，名达利水，
与树枝水会，俱北流。真君中，世祖诏高凉王那击吐
谷浑慕利延。慕利延惧，驱其部落渡《流沙那》，进军急
追之，慕利延遂西入于阗，杀其王，死者甚众。

按《伽蓝记》：“从捍么城西行八百七十八里，于阗国。王
头著金冠，鸡帻，头后垂二尺生绢，广五寸，以为饰。威
仪有鼓角金钲，弓箭一具，戟二枝，槊五张。左右带刀，
不过百人。其俗妇人裤衫束带，乘马驰走，与丈夫无
异。死者以火焚烧，收骨葬之，上起浮图。居丧者剪发
剺面，以为哀戚。发长五寸，即就平常。唯王死不烧，置”
之棺中，远葬于野，立庙祭祀，以时思之。《于阗》王不信
佛法，有商胡将一比丘《石昆卢》，〈传作卢旃〉在城南杏树
下。向王伏罪云。今辄将异国沙门。来在城南杏树下。
王忽闻怒。即往看昆卢语王曰：“如来遣我来。令
王造覆盆浮图一躯。使王祚永隆。”王言。“使我见佛。”当
即从命。昆卢“鸣钟声告佛，即遣罗睺罗变形为佛。
从空而见真容王五体投地。即于杏树下置立寺舍，
画作罗睺罗像，忽然自灭。于阗王更作精舍笼之。今
之覆瓦之影，恒出屋外，见之者无不回向。其中有辟
支佛靴，于今不烂，非皮彩莫能审之。”案《于阗》国境，东
西不过三千馀里。

### 文成帝太安三年正月于阗国遣使朝贡十二月于阗国遣使朝献

按：《魏书文成帝本纪》云云。

### 献文帝天安元年三月于阗国遣使朝献

### 皇兴元年二月于阗国遣使朝贡九月于阗国遣使朝献

皇兴二年三月于阗国遣使朝献。

按：以上《魏书献文帝本纪》云云。

皇兴　年，蠕蠕寇于阗。于阗遣使求救。

按《魏书献文帝本纪》，不载。按《西域传》：显祖末，蠕蠕
寇于阗。于阗患之，遣使素目伽上表曰：“西方诸国，今
皆已属蠕蠕，奴世奉大国，至今无异。今蠕蠕军马到
城下，奴聚兵自固，故遣使奉献，延望救援。”显祖诏公
卿议之，公卿奏曰：“于阗去京师几万里，蠕蠕之性，惟
习野掠，不能攻城，若为所拒，当已旋矣。虽欲遣师，势
无”所及。显祖以公卿议示其使者，亦以为然。于是诏
之曰：“朕承天理物，欲令万方各安其所，应敕诸军，以
拯汝难。但去汝遐阻，虽复遣援，不救当时之急，已停
师不行，汝宜知之。朕今练甲养卒，一二岁间，当躬率
猛将，为汝除患。汝其谨警候，以待大举。”先是，朝廷遣
使者韩羊皮使波斯，波斯王遣使献驯象及珍物，经
于阗，于阗中，于王《秋仁》辄留之，假言虑有寇，不达羊
皮言状。显祖怒，遣羊皮奉诏责让之。自后每使朝献。

### 宣武帝景明三年七月于阗国遣使朝献

### 正始四年十月于阗国遣使朝献

### 永平元年二月于阗国遣使朝献

### 延昌元年十月于阗国遣使朝献

延昌二年八月于阗国遣使朝贡。

按：以上《魏书宣武帝本纪》云云。